එසේම දැදුරු ඔය පිටාර ගැලීම හේතුවෙන් ඒ අවට පහත් බිම්වල සිටින ජනතාවට අවධානයෙන් සිටින ලෙසද ආපදා කළමනාකරන මධ්‍යස්ථානය ඉල්ලීමක් කළා.බිංගිරිය, මහව, කොබෙයිගනේ, නිකවැරටිය, රස්නායකපුර, පල්ලම, ආරච්චිකට්ටුව, හලාවත සහ වාරියපොල යන ප්‍රදේශවලට එහි බලපෑම් එල්ලවිය හැකියි.දැදුරු ඔය ජලාශයේ වාන් දොරටු අටෙන් හතක්ම අඩි හත බැගින් මේ වනවිට විවෘත කර තිබෙනවා.මේ අතර දියවන්නා ඔයේ ජල මට්ටම ද ඉහළ ගොස් ඇති බැවින් පාර්ලිමේන්තු භූමියට ජලය ගලා ඒම වැළැක්වීම සඳහා වැලි කොට්ට යෙදීමට පියවර ගත්තා.එසේම මාතලේ, බදුල්ල, මොණරාගල, මහනුවර, නුවරඑළිය, රත්නපුර, කෑගල්ල, කළුතර සහ කුරුණෑගල යන දිස්ත්‍රික්කවලට නිකුත් කරන ලද නාය යාමේ අනතුරු ඇගවීම තවදුරටත් ක්‍රියාත්මක බවයි ජාතික ගොඩනැගිලිි පර්යේෂණ සංවිධානය කියා සිටියේ.පස් කඳු කඩා වැටීම හේතුවෙන් කෑගල්ල විකල්ප මාර්ගය තාවකාලිකව වසා දැමුණු අතර, කොළඹ, ගම්පහ, ගාල්ල, කළුතර ඇතුලූ ප්‍රදේශ රැසක ගමනාගමන කටයුතුවලට බාධා  එල්ලවී තිබෙනවා.අධික වර්ෂාවත් සමඟ කැළණිවැලි දුම්රිය මාර්ගයේ මාලපල්ල සිට  හෝමාගම අතර ප්‍රදේශයේ දුම්රිය මාර්ගයේ  ගල් සෝදා යාම හේතුවෙන් එහි දුම්රිය ධාවන කටයුතු අඩාල වී තිබෙනවා.අනුරාධපුරය - මල්වතු ඔය ආශ්‍රිතව ද ගංවතුර තත්ත්වයක් ඇතිවීමේ අවදානමක් පවතින බව අනුරාධපුර දිස්ත්‍රික් ලේකම්වරයා සඳහන් කළා.මේ අතර යාපනය-  කරවෙඞ්ඩි ප්‍රදේශය හරහා අද පස්වරුවේ හමාගිය දැඩි සුළඟක් හේතුවෙන් නිවාස 12 කට හානි සිදුව තිබෙනවා.ගත වූ පැය 24 තුළ වැඩිම වර්ෂාපතනය වාර්තාවන්නේ කිලිනොච්චි ප්‍රදේශයෙන්.එය මිලිමීටර 373.2 ක්.